Íslenska ríkið áfrýjaði ekki niðurstöðu héraðsdóms Reykjavíkur í máli Snædísar Ránar Hjartardóttur , en hún stefndi íslenskra ríkinu og Samskiptamiðstöð heyrnarlausra og heyrnarskertra vegna framkvæmdar félagslega túlkasjóðsins , þegar henni var synjað um endurgjaldslausa túlkaþjónustu . Vísir greinir frá þessu , en frestur til áfrýjunar rann út í gær . Héraðsdómur komst að þeirri niðurstöðu í lok júní að með því að hafna því að veita heyrnarlausum eða heyrnarskertum túlkaþjónustu er brotið á stjórnarskrárvörðum rétti þeirra til lágmarksaðstoðar . Ríkið á samkvæmt dómnum að greiða Snædísi rúmlega 550 þúsund krónur í miskabætur . Eins og greint hefur verið frá í fjölmiðlum hefur félagslegi táknmálstúlkasjóðurinn , sem er eins og nafnið gefur til kynna ætlaður til notkunar í ýmsum félagslegum athöfnum , tæmst reglulega undanfarið . Þegar sjóðurinn tæmist fær enginn sem á þarf að halda endurgjaldslausa þjónustu túlka . Auglýsing Samkvæmt dómi héraðsdóms gengur réttur heyrnarlausra til lágmarksþjónustu framar fyrirmælum fjárlaga um greiðslu framlaga til endurgjaldslausrar táknmálstúlkunar . Þá segir í dómnum að með því að „ vanrækja að setja reglur og byggja upp kerfi , sem miðar að því að tryggja einstaklingum með þá fötlun , sem stefnandi glímir við , viðhlítandi aðstoð að þessu leyti á jafnræðisgrundvelli í samræmi við kröfur 1. mgr. 76. gr. stjórnarskrárinnar , er dregið úr lífsgæðum hennar og stuðlað að aukinni félagslegri einangrun . Það felur í sér ólögmæta meingerð gegn persónu stefnanda sem bakar aðalstefndu skyldu til að greiða henni miskabætur . “ Það beri að líta á þessa vanrækslu við að byggja upp kerfi sem almenna vanrækslu , en ekki sérstaklega vanrækslu gagnvart Snædísi . Í dómnum kemur einnig fram að sú tilhögun á fjárveitingu í sjóðinn og þar með úthlutun úr honum , að skammta til þriggja mánaða í senn , samrýmist ekki almennri jafnræðisreglu . Það mismuni notendum eftir því hvenær þeir þurfa á þjónustu að halda á árinu . Páll Rúnar Kristjánsson , lögmaður Snædísar , segir í samtali við Vísi í dag að þetta sé fullnaðarsigur í málinu . Nú sé boltinn hjá stjórnvöldum enda hafi úrskurðurinn gífurlegt fordæmisgildi fyrir ríkið . „ Hann hefur í för með sér að fólk eigi að fá þessa þjónustu og það endurgjaldslaust . “ Hann segir að nú þurfi stjórnvöld að hafa frumkvæði að því að bæta fólki tjón sem það hefur orðið fyrir . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .